น้ำมันดิบปิดลบหลังตลาดซึมซับสถานการณ์ตลาดหุ้นจีน
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลงเล็กน้อยเมื่อคืนนี้ (10 ก.ค.) เนื่องจากนักลงทุนซึมซับสถานการณ์ที่ดีขึ้นในตลาดหุ้นจีนแล้ว ในขณะที่สำนักงานพลังงานสากล (IEA) ระบุว่า อุปสงค์น้ำมันโลกมีแนวโน้มชะลอตัวลง
11 ก.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนส.ค. ปรับตัวลง 4 เซนต์ ปิดวานนี้ (10 ก.ค.) ที่ 52.74 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนส.ค. ปรับตัวขึ้น 12 เซนต์ ปิดที่ 58.73 ดอลลาร์/บาร์เรล
สัญญาน้ำมันดิบ WTI ขยับลงเล็กน้อยเมื่อคืนนี้ หลังตลาดปรับตัวขึ้นอย่างแข็งแกร่งในเมื่อวันพฤหัสบดีตามทิศทางการดีดขึ้นของตลาดหุ้นจีน จากความพยายามของทางการจีนที่ต้องการสกัดการร่วงลงของตลาด
นอกจากนี้ ราคาน้ำมันดิบ WTI ยังปรับตัวลง หลังรายงานของสำนักงานพลังงานสากล (IEA) ที่ระบุว่า อุปสงค์น้ำมันโลกมีแนวโน้มชะลอตัวลงในปีหน้า นอกจากนี้ยังระบุถึงปัจจัยที่ทำให้ราคาน้ำมันปรับตัวลง ได้แก่ ความเป็นไปได้ที่อิหร่านจะกลับมาส่งออกน้ำมันอีกครั้ง และความเสี่ยงที่กรีซจะหลุดจากการเป็นสมาชิกยูโรโซน